Návrh

Zákon

ktorým sa mení a dopĺňa zákon č. 379/1997 Z.z. o prevádzkovaní súkromných bezpečnostných služieb a podobných činností, o zmene a doplnení zákona  č. 455/1991 Zb.      o živnostenskom podnikaní (živnostenský zákon) v znení neskorších predpisov a o doplnení zákona č. 65/1965 Zb. Zákonníka práce v znení neskorších predpisov (zákon o súkromných bezpečnostných službách) v znení neskorších predpisov 

    	Národná rada Slovenskej republiky sa uzniesla na tomto zákone:

Čl. I

Zákon č. 379/1997 Z.z. o prevádzkovaní súkromných bezpečnostných služieb                      a podobných činností, o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o doplnení zákona č. 65/1965 Zb. Zákonníka práce v znení neskorších predpisov (zákon o súkromných bezpečnostných službách) v znení zákona  č. 225/2000 Z.z., zákona č. 440/2001 Z.z.  a zákona č. 418/2002 Z.z. sa mení         a dopĺňa takto:

1. V § 3 písm. k) sa za slová “Slovenská informačná služba” vkladá čiarka a slová “Národný bezpečnostný úrad”.

2.	V § 4 sa vypúšťa odsek 4 vrátane poznámky pod čiarok k odkazu 1a).
Doterajší odsek 5 sa označuje ako odsek 4.

3.	V § 7 ods. 1 sa slová ”[§ 9 ods. 1 a ods. 2 písm. d)]” nahrádzajú slovami ”[§ 9 ods. 1 a ods. 2 písm. g)]”.

4.	V § 8 písm. b) sa slová “ štátneho tajomstva” nahrádzajú slovami “utajovanej skutočnosti”.

5.	V § 9 ods. 2 písmená c) a d) znejú:

 „c) bola právoplatne odsúdená za niektorý z trestných činov uvedených v § 8 písm. a) až c)  a od doby, od kedy sa na ňu hľadí, akoby nebola odsúdená, neuplynula doba troch rokov,
       d)   bola trestne stíhaná za trestný čin uvedený v § 8 písm. a) až c) a trestné stíhanie bolo právoplatne zastavené rozhodnutím súdu alebo rozhodnutím prokurátora o schválení zmieru, ak od právoplatnosti tohto rozhodnutia neuplynuli tri roky.”. 

 6.   V § 9 sa odsek 2  dopĺňa písmenami e) až g), ktoré znejú:

    ”e)  bola trestne stíhaná za trestný čin uvedený v § 8 písm. a) až c) a trestné stíhanie bolo právoplatne podmienečne zastavené do troch rokov odo dňa uplynutia skúšobnej doby,
       f)  je trestne stíhaná za trestný čin uvedený v § 8 písm. a) až c),
       g) z iných dôvodov, so zreteľom na skutočnosti uvedené v odseku 1 neposkytuje záruku,         že bude pri vykonávaní činností podľa tohto zákona dodržiavať právne predpisy                 a plniť povinnosti vyplývajúce z rozhodnutí a iných opatrení vydaných podľa tohto zákona.”. 

7.	V § 9 ods. 3 sa slová ”Krajské riaditeľstvo” nahrádzajú slovami ”Ministerstvo vnútra Slovenskej republiky (ďalej len ”ministerstvo”) alebo krajské riaditeľstvo”.

8.	V § 9 ods. 4 sa za slovo ”žiadosti” vkladajú slová ”ministerstva alebo”. 

9.    V § 10 ods. 4 sa slová ”Ministerstvu vnútra Slovenskej republiky (ďalej len ”ministerstvo”)” nahrádzajú slovom ”ministerstvu”.

10.	V § 20 sa odsek 1  dopĺňa písmenami f) a g), ktoré znejú:
 
       ”f) ak zamestnanec prevádzkovateľa prestane spĺňať podmienku bezúhonnosti alebo spoľahlivosti, 
g) ak prevádzkovateľ, ktorý je fyzickou osobou, je trestne stíhaný za trestný čin uvedený v   § 8 písm. a) až c).“.

11.	V § 22 ods. 1 písmeno a) sa na konci pripájajú slová „a g)“.

12.	V § 22 sa odsek 1 dopĺňa písmenami e) a f), ktoré znejú:

      ”e) prevádzkovateľ zamestnáva osobu ktorá nespĺňa podmienku bezúhonnosti alebo spoľahlivosti dlhšie ako tri mesiace po pozastavení výkonu oprávnenia podnikať podľa § 20 ods. 1 písm. f), 
       f)  právnická osoba prestala byť spoľahlivá [§ 9 ods. 1 a ods. 2 písm. g)] alebo prestala spĺňať podmienky ustanovené v § 7 ods. 1 písm. b) a c)”.

13.	V § 27 ods. 2 sa slová „v § 28 ods. 1 a 2“ vkladá čiarka a slová „§28a ods. 3“ a za slovo „to“ sa vkladajú slová „počas trvania pracovného pomeru alebo iného pracovnoprávneho            vzťahu a“.        

14.	V § 28 ods. 2 písm. a) sa na konci pripájajú tieto slová: ”a že nie je u neho iná prekážka ustanovená v § 9 ods. 2,  pre ktorú by nespĺňal podmienku spoľahlivosti,”.

15.	Za  § 28 sa vkladá § 28a, ktorý znie:

”§ 28a
Spoločné ustanovenia k bezúhonnosti a spoľahlivosti 

(1)	Prevádzkovateľ, ktorý je fyzickou osobou, je povinný predložiť krajskému riaditeľstvu raz za dva roky odpis z registra trestov, nie starší ako tri mesiace.

(2)	Prevádzkovateľ, ktorý je právnickou osobou, je povinný predložiť krajskému riaditeľstvu raz za dva roky odpis z registra trestov, nie starší ako tri mesiace osôb uvedených v § 12 ods. 2 písm. a). 

(3)	Zamestnanec  je povinný predložiť prevádzkovateľovi raz za dva roky doklady uvedené v § 28 ods. 1 a 2.”.

16.	V § 30 sa slová ”Výkonom fyzickej ochrany alebo pátrania sa nesmie poveriť” nahrádzajú slovami ”Výkon fyzickej ochrany alebo pátrania nesmie vykonávať”.

17.	V § 35 ods. 1 sa za prvú vetu vkladá nová druhá veta, ktorá znie:

 ”Prevádzkovateľ osobu poverenú výkonom fyzickej ochrany alebo pátrania nesmie  poverovať plnením úloh, ktoré nie sú v súlade s týmto zákonom.”.

18.	§ 66 znie: 
”§ 66

Orgán dozoru pri výkone štátneho dozoru alebo krajské riaditeľstvo pri výkone kontroly sa riadia ustanoveniami osobitného zákona,23) ak tento zákon neustanovuje inak; každý           je povinný orgánu dozoru alebo krajskému riaditeľstvu poskytnúť potrebnú súčinnosť                 a umožniť im vykonanie štátneho dozoru alebo kontroly.”.

19.	V § 68 ods. 1 písm. b) prvom bode, sa na konci pripájajú tieto slová ”alebo osoba prestala byť  bezúhonná (§ 8) alebo spoľahlivá (§ 9)”.

20.	V § 68 ods. 2 sa za slovo ” vydať” vkladajú slová ”najskôr  po uplynutí piatich rokov  a”.

21.	V § 78 sa za odsek 2 vkladá nový odsek 3, ktorý znie:  

		”(3) Akreditovaná osoba nemôže vykonávať činnosť, na ktorú jej bola udelená akreditácia počas pozastavenia výkonu oprávnenia podnikať.”. 

	Doterajšie odseky 3 až 7 sa označujú ako odseky 4 až 8.

22.	Za § 87a sa vkladá § 87b, ktorý znie:

”§ 87b

(1)	Prevádzkovateľ, ktorý je fyzickou osobou, a ktorému bola udelená licencia                         do 31. augusta 2002, je povinný predložiť krajskému riaditeľstvu odpis z registra trestov nie starší ako tri mesiace,  do 31. júla 2004.

(2)	Prevádzkovateľ, ktorý je právnickou osobou, a ktorému bola udelená licencia                       do 31. augusta 2002, je povinný predložiť krajskému riaditeľstvu odpis z registra trestov nie starší ako tri mesiace osôb uvedených v § 12 ods. 2 písm. a) do 31. júla 2004.

(3)	Zamestnanec prevádzkovateľa, ktorý bol u prevádzkovateľa zamestnaný pred                       31. augustom 2002, je povinný predložiť zamestnávateľovi odpis z  registra trestov nie starší ako tri mesiace do 31. júla 2004.”.

Čl. II

Tento zákon nadobúda účinnosť 1. mája 2004.